CELEX: C2005/182/41
Language: el
Date: 2005-07-23 00:00:00
Title: Υπόθεση C-128/05: Προσφυγή της Επιτροπής των Ευρωπαϊκών Κοινοτήτων κατά της Δημοκρατίας της Αυστρίας, που ασκήθηκε στις 18 Μαρτίου 2005

23.7.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 182/21
            
         Προσφυγή της Επιτροπής των Ευρωπαϊκών Κοινοτήτων κατά της Δημοκρατίας της Αυστρίας, που ασκήθηκε στις 18 Μαρτίου 2005
   (Υπόθεση C-128/05)
   (2005/C 182/41)
   Γλώσσα διαδικασίας: η γερμανική
   Η Επιτροπή των Ευρωπαϊκών Κοινοτήτων, εκπροσωπούμενη από τον Δ. Τριανταφύλλου, με τόπο επιδόσεων στο Λουξεμβούργο, άσκησε στις 18 Μαρτίου 2005, ενώπιον του Δικαστηρίου των Ευρωπαϊκών Κοινοτήτων, προσφυγή κατά της Δημοκρατίας της Αυστρίας.
   Η προσφεύγουσα ζητεί από το Δικαστήριο:
   
               —
            
            
               να αναγνωρίσει ότι η Δημοκρατία της Αυστρίας, επιτρέποντας σε μη εγκατεστημένους στην Αυστρία φορολογουμένους, οι οποίοι εκτελούν μεταφορές προσώπων στην Αυστρία, να μην υποβάλλουν φορολογικές δηλώσεις και να μην καταβάλλουν το καθαρό ποσό του ΦΠΑ αν ο πραγματοποιούμενος στην Αυστρία ετήσιος κύκλος εργασιών τους είναι κατώτερος των 22.000 ευρώ, βασιζόμενοι στην περίπτωση αυτή στο ότι το ποσό του οφειλομένου ΦΠΑ είναι ίσο με τον εκπεστέο ΦΠΑ και η εφαρμογή της απλουστευμένης ρυθμίσεως εξαρτάται από το ότι ο αυστριακός ΦΠΑ δεν εμφανίζεται στους λογαριασμούς ή τα αντικαθιστώντα αυτούς έγγραφα, παρέβη τις υποχρεώσεις που υπέχει από τα άρθρα 2, 6, 9, παράγραφος 2, στοιχείο β', 17, 18 και 22, παράγραφοι 3 έως 5, της έκτης οδηγίας 77/388/ΕΟΚ του Συμβουλίου, της 17ης Μαΐου 1977, περί εναρμονίσεως των νομοθεσιών των κρατών μελών, των σχετικών με τους φόρους κύκλου εργασιών — Κοινό σύστημα φόρου προστιθεμένης αξίας: ομοιόμορφη φορολογική βάση (1)·
            
         
               —
            
            
               να καταδικάσει την καθής στα δικαστικά έξοδα.
            
         Λόγοι της προσφυγής και κύρια επιχειρήματα:
   Για τη διασυνοριακή μεταφορά προσώπων από υποκειμένους στον φόρο οι οποίοι είναι εγκατεστημένοι σε άλλα κράτη μέλη ή σε τρίτες χώρες, ισχύει στην Αυστρία από την 1.4.2002 μια απλοποιημένη ρύθμιση. Επιτρέπεται στους εν λόγω υποκειμένου στον φόρο να μην υποβάλλουν φορολογική δήλωση και να μην πληρώνουν το καθαρό ποσό ΦΠΑ αν ο πραγματοποιούμενος στην Αυστρία ετήσιος κύκλος εργασιών τους δεν υπερβαίνει τις 22.000 ευρώ. Τούτο διότι, στην περίπτωση αυτή, το ποσό του οφειλομένου ΦΠΑ αντιστοιχεί με τον εκπεστέο ΦΠΑ. Ταυτόχρονα, οι υποκείμενοι στον φόρο οι οποίοι μπορούν να επικαλεστούν την απλοποιημένη αυτή ρύθμιση, έχουν τη δυνατότητα να μην εμφανίζουν τον αυστριακό ΦΠΑ στους λογαριασμούς τους ή στα αντικαθιστώντα αυτούς έγγραφα.
   Η ρύθμιση αυτή δεν συμβιβάζεται με τις διατάξεις της οδηγίας 77/388/ΕΟΚ του Συμβουλίου, της 17.5.1977 (έκτη οδηγία ΦΠΑ) και της αποφάσεως 2001/242/ΕΚ του Συμβουλίου της 19.5.2001.
   Η Επιτροπή τονίζει ότι η εν λόγω οδηγία περιέχει μεν τη δυνατότητα των κατ' αποκοπήν ρυθμίσεων για μικρές επιχειρήσεις, όμως ο χρησιμοποιούμενος από την αυστριακή ρύθμιση όρος της «μικρής επιχειρήσεως» –κύκλος εργασιών στην Αυστρία κάτω των 22.000 ευρώ– δεν αντιστοιχεί με τον κοινοτικού δικαίου όρο των «μικρών επιχειρήσεων» που πρέπει να ερμηνεύεται ομοιόμορφα. Επιπλέον δεν αποδεικνύεται ότι οι διατάξεις της αυστριακής νομοθεσίας περί της κατ' αποκοπήν ρυθμίσεως δεν έχουν ως αποτέλεσμα φορολογική μείωση, η οποία βαίνει πέραν της απλοποιήσεως που μπορεί να επιτραπεί κατά το άρθρο 24, παράγραφος 1, της οδηγίας. Η αποδέσμευση από τις λοιπές υποχρεώσεις όσον αφορά τη χρέωση, τη φορολογική δήλωση και την καταγραφή συνιστά την τυπική πλευρά της βαίνουσας πέραν του επιτρεπομένου ορίου απλοποιήσεως.
   Η Επιτροπή ισχυρίζεται ότι η επίδικη αυστριακή ρύθμιση δεν μπορεί να γίνει δεκτή ούτε βάσει της αναφερθείσας αποφάσεως του Συμβουλίου. Η απόφαση αυτή εξουσιοδοτεί μεν τη Δημοκρατία της Αυστρίας να φορολογεί τη διασυνοριακή μεταφορά προσώπων, η οποία εκτελείται από υποκειμένους στον φόρο μη εγκατεστημένους στην Αυστρία δι' αυτοκινήτων που δεν είναι ταξινομημένα στην Αυστρία, από την 1.1.2001 έως τις 31.12.2005, κατά παρέκκλιση από το άρθρο 11 της οδηγίας, όμως η εξαίρεση αυτή προϋποθέτει ρητώς ότι η διανυθείσα στην Αυστρία απόσταση πρέπει να φορολογηθεί διά της εφαρμογής μιας μέσης φορολογικής βάσεως ανά πρόσωπο και ανά χιλιόμετρο.
   
      (1)  ΕΕ ειδ. έκδ. 09/001, σ. 49.